Au 12e siècl'ye, un captaine dé dgèrre littait pouor rêunni les tribus en Mongolie contre les Chinnouais. En 1206 i' fut couronné souos l'titre dé Dgînguiz Khan. I' fondit l'empithe des Mongoles tchi contchéthit eune mâsse dé tèrrain en Âsie et jusqu'en Ûrope. Mais quand l'empithe fut quartellée la Mongolie du Nord fut attatchie par les Chinnouais. Au 17e siècl'ye les Chinnouais contchéthîtent la Mongolie - la Mongolie dé D'dans en 1636 et la Mongolie dé D'houors en 1691. À la siette d'la tchête d'la dŷnnastie Chinnouaise, les Mongoles dêcliathîtent l'îndépendance, mais sèl'ment la Mongolie dé D'houors rêussit. Les Chinnouais r'attatchîtent à la siette d'la Révolution Russe, mais des soudards Russes aîdgîtent l'armée Mongolienne. Eune régînme souôt'nue par les Commeunistes fut înstallée en Mongolie et en 1924 la Républyique Mongolienne du Peupl'ye fut fondée - un êtat tchi 'tait raique un êtat-satellite d'l'Unnion Soviétique avaû l's années.